La Policia Local del Vendrell ha identificat  deu persones en relació a la pregària que es va celebrar el passat 18 d'abril al carrer, amb nombroses persones trencant l'ordre de confinament. Fonts municipals han confirmat a l'ACN que hi ha deu identificats però han destacat que la investigació continua oberta, amb previsió de tancar-la durant aquesta setmana. La Policia Local remetrà la identificació al Departament d'Interior de la Generalitat per a què tramiti la denúncia i la sanció corresponent. La pregària que va congregar la gent al carrer l'havia organitzat l'Associació Cultural de Joves i Esports de Catalunya del Vendrell, amb intenció que els feligresos seguissin l'oració de l'imam des dels balcons a pocs dies de l'inici del Ramadà. Tot i que la cita pretenia ser compatible amb el confinament, nombrosos veïns de la carretera de Valls van sortir de casa i es van concentrar al carrer. En un comunicat, l'Ajuntament va assegurar que en cap cas s'havia autoritzat la concentració per l'oració de l'imam del municipi.

Summary: Identifiquen deu persones per la pregària que es va celebrar al carrer al Vendrell durant el confinament


El president de la Generalitat, Carles Puigdemont, s'ha mostrat preocupat aquest dissabte al vespre davant la darrera avaria a la xarxa ferroviària que ha afectat principalment el Camp de Tarragona i Terres de L'Ebre, concretament a les línies R2 sud de Rodalies i les regionals R13, R14, R15 i R16, a més dels trens del corredor mediterrani. "Ens prendran el pèl fins que no els ho permetrem més", ha assegurat Puigdemont a través del seu compte de Twitter. El president català ha assegurat que li "preocupa el 'compadreo' d'Adif i Renfe" perquè "perjudica els catalans".

Summary: Puigdemont sobre l'avaria de Renfe: "Ens prendran el pèl fins que no els ho permetrem més"


Entitats ecologistes avisen a la presidenta de la Comissió Europea, Ursula von der Leyen, que qualsevol reducció de les emissions per al 2030 que estigui per sota del 65% serà "insuficient". Després que Von der Leyen hagi anunciat en el discurs sobre l'estat de la Unió Europea la voluntat d'elevar del 40% actual al 55% la reducció d'emissions per al 2030 respecte al 1990, l'Oficina Europea de Medi Ambient (EEB, per les seves sigles en anglès) recorda que "l'evidència científica" situa la reducció "necessària" en el 65%. Malgrat apuntar que l'anunci d'augmentar al 55% és una "millora considerable", l'EEB insta l'alemanya a transformar la "retòrica" verda en "accions valentes". Al seu torn, l'organització Ecos coincideix que l'augment de l'objectiu és "un pas en la bona direcció", però "insuficient". "La Comissió Europea ha de mostrar lideratge global amb el 65% i ser un exemple d'acció decidida per abordar l'emergència climàtica", apunten des d'Ecos.

Summary: Entitats ecologistes avisen a Von der Leyen que qualsevol reducció d'emissions per sota del 65% el 2030 és "insuficient"


Brussel·les ha avisat que cal "una majoria" a Westminster "a favor d'una alternativa" que eviti un Brexit sense acord. El cap negociador del Brexit per als 27 estats membre de la UE, Michel Barnier, ha recordat aquest dimecres als diputats britànics que oposar-se a una sortida sense acord "no l'evitarà". Així, creu que "l'objectiu de les consultes polítiques" de Theresa May aquesta setmana després del rebuig a l'acord del Brexit és trobar "una solució alternativa" a un Brexit desordenat. "Esperem que aquest procés sigui exitós", ha dit. En aquest sentit, Barnier ha assegurat que els 27 estats membres estan disposats a "reobrir la declaració política" per establir les bases d'una futura relació entre la UE i el Regne Unit que sigui "més ambiciosa". "Hem de donar temps al govern britànic per debatre aquesta qüestió i prendre una decisió", ha dit Barnier. Respecte a la possibilitat d'aturar el Brexit o prorrogar-lo, Barnier ha avisat que, si el Regne Unit ho sol·licita, ha de detallar "el motiu i la durada". A més, ha alertat de la dificultat d'aquesta extensió a partir d'abril per la celebració de les eleccions europees al maig. La frontera irlandesa Pel que fa al risc per la reimposició d'una frontera física a l'illa irlandesa en cas d'un Brexit sense acord, Barnier ha avançat que haurien de trobar "una manera operacional per permetre controls duaners sense posar una frontera dura". "Encara que no hi hagi una frontera haurem de fer els controls en algun lloc", ha assegurat, recordant que els 27 volen protegir "la integritat del mercat únic europeu". Barnier demana "unitat" als 27 D'altra banda, Barnier ha reivindicat la necessitat de mantenir "la unitat" dels 27 per "construir una agenda positiva per a la UE" davant de l'escenari d'un Brexit desordenat. "Si no ens mantenim junts, caurem sota la influència de la Xina o dels Estats Units i no m'agradaria veure això", ha defensat el polític Barnier durant un debat amb el Comitè Econòmic i Social Europeu.

Summary: Brussel·les avisa que cal "una majoria" a Westminster "a favor d'una alternativa" per evitar un Brexit sense acord


Mossos i Agents Rurals han denunciat dos menors per provocar un incendi forestal a Vilanova del Camí. Segons explica el cos policia, entre el 13 de setembre i l'1 d'octubre es van produir cinc focs a la zona de Can Titó, amb el mateix modus operandi. La superfície total afectada va ser de 2.755 metres quadrats. Les investigacions dels Agents Rurals van determinar que els cinc incendis eren intencionats i que tots ells s'havien iniciat de la mateixa manera. El passat 1 d'octubre, els Agents Rurals estaven fent tasques de prevenció d'incendis per la zona de Can Titó quan van identificar dos menors que podien estar relacionats amb els fets. Després de diverses gestions dels dos cossos, se'ls va poder relacionar els fets. Els menors van ser denunciats el passat dia 24 d'octubre com a presumptes autors d'un delicte d'incendi forestal. Hauran de comparèixer davant de Fiscalia de Menors quan siguin requerits. Incendis que van ser controlats ràpid Segons la policia, gràcies a la ràpida intervenció dels efectius d'extinció i les condicions meteorològiques el foc no va evolucionar favorablement. Si els incendis s'haguessin desenvolupat l'afectació hauria pogut ser superior i afectar persones i béns, per la proximitat a algunes cases.

Summary: Denuncien dos menors per provocar un incendi forestal a Vilanova del Camí


El Departament de Salut està fent testos PCR al geriàtric Maria Gay de Girona, on s'han detectat 31 residents amb simptomatologia compatible per la covid-19. Voluntaris de l'ONG Open Arms donen suport a l'Institut Català de la Salut (ICS) a l'hora de dur a terme les proves, com ja han fet en altres residències d'ancians de Catalunya. El director del geriàtric, Jordi Pujiula, ha explicat que els residents amb simptomatologia representen aproximadament un terç dels que hi ha al geriàtric (que té 104 places). D'ençà que es va declarar l'estat d'alarma, el geriàtric ha confinat progressivament els residents a les seves habitacions. Per tant, els qui tenen símptomes de la covid-19 ja es troben aïllats de la resta.  Amb la declaració de l'estat d'alarma pel coronavirus, el geriàtric Maria Gay de Girona va aplicar un pla organitzatiu per reduir el risc de contagi. Es van anul·lar totes les activitats col·lectives i es van anar confinant progressivament els 104 residents a les seves habitacions.  A més, es va incrementar el personal assistencial i de neteja i es va habilitar el centre de dia com a sala d'aïllament davant possibles casos de coronavirus. Hi ha quatre llits, totalment separats de la resta del geriàtric.  La setmana passada, el geriàtric va fer testos serològics a la seva plantilla (que formaven part del paquet que va enviar la Diputació de Girona). Dels 80 treballadors, se'n van detectar set que havien passat la covid-19 de manera asimptomàtica i dos casos positius. Segons ha concretat Pujiula, es van prendre les mesures pertinents i se'ls va aïllar a casa seva. 31 residents amb símptomes Ara, el centre ha detectat 31 residents amb simptomatologia compatible per coronavirus. Aquest dimecres, voluntaris d'Open Arms i personal de l'ICS  estan acabant de fer tests PCR a tots els residents (ja se'n va fer un primer grup la setmana passada) per determinar si algun d'ells s'ha infectat per la covid-19. Les proves de coronavirus al geriàtric gironí s'emmarquen dins el pla que s'estén arreu de Catalunya. A la Regió Sanitària de Girona, aproximadament ja s'han fet testos PCR al 45% dels 6.000 usuaris de residències de gent gran que hi ha a la demarcació. El director del geriàtric Maria Gay explica que els residents amb simptomatologia es troben "aïllats" a les seves habitacions. I de fet, Pujiula recorda que, de fet, "ja fa setmanes" que des del centre s'han anat confinant tots els residents per reduir el risc de contagi. El director també subratlla que, en cap cas, el focus d'infecció hagi estat una pacient de covid-19 que el centre va atendre ara fa unes tres setmanes, abans de Setmana Santa. "Si per algun lloc ha vingut, no ha estat aquest", diu Pujiula en referència al virus.  Com que Maria Gay és un sociosanitari, van atendre aquesta pacient a la unitat d'aïllament que havien habilitat al centre de dia. Va ingressar-hi el dia 9 d'abril, s'hi va estar dotze hores i després se la va traslladar a un altre centre. "Es van fer proves a tots els cuidadors que van estar-hi en contacte, i cap d'ells va donar positiu per coronavirus", ha afirmat el director.

Summary: Detecten 31 residents del geriàtric Maria Gay de Girona amb simptomatologia compatible per la covid-19


Vuit entitats i deu partits polítics gironins han unit forces per fer campanya a favor del 'sí' per al referèndum. L'objectiu del 'Girona vota' és arribar als indecisos de la ciutat i convèncer-los perquè vagin a votar l'1 d'octubre. "El que volem és mobilitzar i donar raons a favor del sí", ha explicat la portaveu, Sandra Casado. Per això, preveuen organitzar actes conjunts i, també, anar porta a porta als barris on creuen que hi haurà més indecisos. "Serà un complement a les accions que les diferents entitats i partits portaran a terme durant aquest breu període de temps que tenim fins a l'1 d'octubre", han detallat. Aquest dilluns han presentat la imatge gràfica de a campanya i han obert un local situat a l'avinguda Sant Narcís on donaran informació i recolliran dades de voluntaris.

Summary: Vuit entitats i deu partits gironins uneixen forces per fer campanya a favor del sí al referèndum


El mes anterior l'índex es va situar al -0,108% ACN Madrid.-L'índex Euríbor, utilitzat com a principal referència per fixar els tipus d'interès dels préstecs hipotecaris concedits per entitats de crèdit espanyoles, va baixar al març fins al -0,109% des del -0,108% del mes anterior, segons ha informat aquest dilluns el Banc d'Espanya. Agafant de referència els últims 12 mesos, l'índex ha registrat un increment de 0,082 punts. L'euríbor es calcula amb les dades de les principals entitats de la zona euro i consisteix en el tipus d'interès mig per a les operacions de dipòsits d'euros a termini d'un any. Les dades corresponents al març mostren també un descens, fins al -0,109% del míbor, el tipus interbancari a un any que servi de referència oficial del mercat hipotecari per a les operacions anteriors a l'1 de gener del 2000.

Summary: L'Euríbor baixa fins al -0,109% al març


"Si les considerem adequades, ho direm; i si considerem que no, demanarem les que creiem oportunes", ha insistit  ACN Barcelona.-El portaveu parlamentari de CSQP, Joan Coscubiela, considera que la decisió del TJSC d'investigar el diputat de JxSí Germà Gordó pel 'cas 3%' "obliga amb caràcter urgent" tant a l'exconseller com al PDeCAT "a dir quines responsabilitats polítiques assumeixen". La coalició d'esquerres primer vol escoltar-los i si no els satisfà demanaran "alguna cosa més". "Si les considerem adequades, ho direm; i si considerem que no, també ho direm i demanarem les que creiem que siguin oportunitats, però ara són ells els que han d'assumir aquesta responsabilitat", ha assegurat Coscubiela en declaracions als mitjans aquest divendres al Parlament. El portaveu de CSQP, que ha definit Gordó com a"mà dreta" d'Artur Mas, veu en el cas "un sistema organitzat per finançar un determinat partit polític, que anava dopat a les eleccions".  Coscubiela considera que correspon a Gordó i al seu partit d'ara, el PDeCAT, hereu de CDC, que "diguin clarament" quina responsabilitat política assumeixen en aquesta nova fase de la investigació, després que el TSJC s'hagi declarat competent per obrir diligències contra Gordó. L'exconseller és aforat per la seva condició de diputat, i ara l'investigarà després que així li ho demanés el jutge del Vendrell que porta la instrucció del cas de presumpte finançament irregular de l'antiga CDC. La coalició parlamentària d'esquerres no demana "transferir les responsabilitats de CDC al PDeCAT" però alhora entenen que "en la mesura que Gordó és dirigent del PDeCAT i diputat per JxSí la resposta a aquesta situació del TSJC, obrint un procés d'investigació molt directe, requereix assumpció de responsabilitats" no només per part de Gordó sinó també del seu partit.   Coscubiela ha afirmat també que la decisió del TSJC és "una dada que apuja el nivell qualitatiu" d'uns fets que ja veu "evident": "Un sistema organitzat per finançar un determinat partit, CDC, que anava dopat a les eleccions amb recursos obtinguts de manera il·lícita". En aquest sentit, el portaveu de CSQP ha recordat que Gordó va ser gerent del partit i "la mà dreta" de l'expresident Artur Mas, que ara copresideix el PDeCAT. "Encara està actiu políticament" i d'aquí que reclamin tant a l'exconseller com al seu partit que "donin una resposta ràpida en les responsabilitats que pensen assumir".

Summary: CSQP demana a Gordó i el PDeCAT que explicitin quines responsabilitats polítiques assumeixen pel 'cas 3%'


Una finca de Sucs (Segrià) ha esdevingut una de les primeres de Catalunya que sembra el Past Siambasa, un farratge d'origen tailandès que ofereix diverses collites l'any, una producció més elevada que els farratges tradicionals com ara l'alfals, més contingut proteic i que suposa uns costos de recollida menors, característiques que permeten un abaratiment de l'alimentació animal per als ramaders. Des de JARC-COAG, organització que promou aquest nou conreu a Catalunya, defensen la rendibilitat d'aquest farratge i, per això, en donaran a conèixer els seus avantatges econòmics i productius. Aquest dimarts s'han sembrat 10 hectàrees a Sucs, després de les primeres sembrades a Alcarràs (Segrià) fa uns dies i la previsió és assolir la setantena d'hectàrees aquesta campanya en diferents punts de la plana de Lleida per tal d'avaluar-ne l'adaptació al territori.

Summary: Sembren a Sucs una nova varietat de farratge més productiva i que aporta més proteïna per a l'alimentació animal


La Crida planteja endarrerir el seu congrés constituent a la segona quinzena de gener. La nova organització que impulsen el president del Govern, Quim Torra; el líder de JxCat, Carles Puigdemont; i el president d'aquest grup parlamentari, Jordi Sànchez, havia de celebrar el congrés el 6 de desembre al Centre de Convencions Internacional de Barcelona (CCIB). Però els impulsors de la Crida han demanat ampliar els terminis dels debats previs a aquest congrés. El nou moviment, que es formarà com a "partit polític", celebra aquest dissabte -coincidint amb el primer aniversari del 27-O- la convenció fundacional al Pavelló Nou Congost de Manresa (Bages). S'hi presentaran les ponències política i organitzativa que donaran el tret de sortida a un procés de participació per debatre els documents i presentar esmenes. El procés culminarà en el congrés constituent del gener. La intenció de la Crida de constituir-se com a partit ha provocat diverses crítiques al PDeCAT, presidit per David Bonvehí, que no s'ha inscrit com a fundador del nou espai de Torra, Puigdemont i Sànchez. Des de part de la direcció del PDeCAT esperen que, finalment, la Crida es formi com a plataforma, no com a partit. Des de la formació de Bonvehí mantenen que, després que la Crida es fundi oficialment aquest dissabte, la comissió delegada del PDeCAT que integren el propi Bonvehí, Jordi Turull, Josep Rull, Quim Forn, Lluís Puig, i la vicepresidenta, Míriam Nogueras, analitzi la manera en com s'encaixa amb la Crida.

Summary: La Crida planteja endarrerir el congrés constituent al gener


El major dels Mossos d’Esquadra, Josep Lluís Trapero ha denunciat en una entrevista a Catalunya Ràdio que el cos no rep tota la informació que des de policies internacionals s’envia a Madrid. Trapero ha reconegut que la informació entra ‘’per una finestreta controlada per la policia espanyola’’ i que la policia catalana ‘’no surt ben parada’’ del repartiment perquè ‘’part de la informació no flueix’’. El major dels Mossos d’Esquadra també ha recalcat que la Guàrdia Civil no va oferir-se a entrar a la casa d’Alcanar. Pel que fa a la investigació, Trapero ha explicat que no hi ha ‘’cap element’’ que desmostri que Younes Abouyaaqoub rebés ajuda des que va fugir de Barcelona fins que se’l va abatre. Trapero ha recordat que fa anys que el cos de Mossos d’Esquadra ‘’pateix’’ a l’hora de rebre informació internacional de caràcter policial que pot afectar la ciutadania  i lamenta que, 10 anys després d’acabar el desplegament de la policia catalana, encara es regeixi per una llei de fa 30 anys. Trapero ha recordat que els Mossos d’Esquadra són la policia ‘’central’’ a Catalunya i que això no vol dir que sigui l’única però si que cal que reclama que se li faci arribar tota la informació possible.  El major dels Mossos d’Esquadra ha denunciat aquest dilluns en una entrevista  a Catalunya Ràdio que la informació internacional arriba a una ‘’finestreta de la policia espanyola’’ i el cos ‘’surt mal parat’’ del repartiment d’aquesta informació perquè la informació ‘’no flueix’’. Trapero s’ha mostrat taxatiu en aquest tema i ha afegit que en aquest tema ‘’el debat duraria poc’’. Per això, més enllà d’entrar o no a l’Europol, Trapero reclama ‘’ser coherents amb la realitat’’, és a dir, defensar la centralitat dels Mossos d’Esquadra, com a cos que vehicula el contacte amb la ciutadania i vetlla per la seva seguretat, i per tant, que se li faci arribar tota la informació que afecti a la ciutadania mateixa. Si no és així, ha vaticinat Trapero, es pot tenir ‘’un problema seriós’’.  Pel major dels Mossos d’Esquadra, la gestió dels atemptats ha ‘’legitimat’’ la policia catalana, que s’ha acostat als ciutadans  i ha lamentat que des d’alguns àmbits ‘’es tiri merda’’ al cos, mentre els ciutadans ‘’tiren flors’’. Trapero ha dit que ‘’no es traurà pit’’ de la gestió de l’atemptat, perquè hi ha 16 persones mortes, però si que s’ha mostrat convençut que el 17 d’agost ha fet canviar la concepció del cos per part dels ciutadans cap a una relació ‘’més sana’’, tot i que reconeix que quan es faci alguna cosa malament, també se’ls criticarà.  Col·laboració policial En aquesta línia, Trapero també ha negat que la Guàrdia Civil demanés entrar amb els TEDAX a la casa d’Alcanar que va patir l’explosió de butà i ha desmentit categòricament que la CIA alertés la policia catalana sobre l’imam de Ripoll. Per Trapero, un sergent belga va demanar informació sobre aquesta persona a un mosso català que havia conegut a un congrés, i aquest, va buscar a les bases de dades de la policia per poder-li facilitar. En cap cas, ha dit Trapero, sap si la consulta es va elevar. Trapero també ha explicat que hores d’ara els Mossos d’Esquadra no tenen coneixement dels imams que estan ‘’monitoritzats’’ per la policia espanyola.  Younes Abouyaaqoub va fugir sol De la investigació dels atemptats, Trapero no ha volgut donar detalls explícits però si que ha assegurat que hores d’ara ‘’no hi ha elements’’ que els facin pensar que Younes Abouyaaqoub va tenir ajuda per fugir des de Barcelona, la nit dels atemptats, fins a Subirats on va ser abatut. Trapero ha explicat que els únics contactes que sembla que va tenir va ser amb una dona a qui va intentar robar el cotxe i a la casa on va intentar entrar per poder-se rentar, tal com publica aquest dilluns el diari ‘La Vanguardia’. Tot i reconèixer que si no s’hagués abatut Younes Abouyaaqoub es podrien saber més detalls dels fets, Trapero ha defensat la intervenció de la policia perquè ‘’van fer el millor que van poder’’. S’ha mostrat ‘’orgullós’’ dels agents, i ha recordat que si no s’hagués abatut i la càrrega explosiva hagués estat de veritat, es posava en perill la seguretat de la gent i per tant, no es podia córrer aquest risc.  El major dels Mossos d’Esquadra tampoc ha confirmat que es tingui la certesa que els terroristes volien atemptat a la Sagrada Família ni cap possible connexió amb l'atemptat de Finlàndia. Per Trapero només hi ha proves que volien fer un atemptat d’unes característiques diferents a les de l’atropellament però que van haver d’improvisar tal com havien vist fer en altres escenaris i ‘’a la desesperada’’.  Detectar millor la radicalització Trapero ha explicat també que des del cos es farà un ‘’judici crític’’ de la gestió dels atemptats per continuar aprenent de la mateix manera que es fa després de qualsevol altre atac i ha avançat que es reorientarà la manera de treballar per detectar els processos de radicalització que ‘’no són tan e vidents i no deixen rastre’’ com és el cas del 17 d’agost. Per Trapero, la cèl·lula d’aquests atemptats va actuar com una secta, i per tant, s’hauran de dissenyar productes per fer-hi front, ja que en aquests casos, és difícil poder-se’n adonar fins que no arriben les conseqüències. Tot i això, per Trapero cal ‘’no criminalitzar’’ l’actuació policial perquè ‘’no s’ha pogut evitar’’ i ha recordat que la policia no va poder detectar el que tampoc no van detectar els seus pares perquè van aconseguir enganyar tot el seu entorn.

Summary: Trapero denuncia que una part de la informació policial internacional que arriba a Madrid ‘’no flueix’’


Els Bombers han donat per extingit l’incendi que aquest dimarts ha afectat una indústria de tractament d’asfalt a Sant Cugat del Vallès (Vallès Occidental). El foc ha començat de matinada i ha danyat tota la planta, de 4.000 metres quadrats de superfície. En el moment en què els Bombers han donat per controlat el foc, a les 08.20 h, les tasques d’extinció s’han concentrat en acabar d’apagar els 9 reactors i els 6 dipòsits d’emmagatzematge amb asfalt i betum que hi havia a la zona de producció, ubicada al centre de la nau. Aquesta zona és la part més afectada de la indústria, tot i que també ha cedit una part de la coberta, d’uns 200 metres quadrats. A les 11.00 h, un cop realitzada la reunió de coordinació amb tots els cossos actuants, els Bombers han aixecat l’ordre de desallotjament de les naus del costat i els treballadors han pogut reprendre l’activitat. Cal destacar que no hi ha hagut cap persona ferida a causa d’aquest incendi.   L’Ajuntament de Sant Cugat del Vallès ha desactivat el seu Pla d’Actuació Municipal (PAM) que havia posat en alerta. El tècnic de Protecció Civil municipal, que s’havia desplaçat al lloc per realitzar tasques logístiques i fer seguiment in situ de l’evolució de l’incendi, ha confirmat al Centre de Coordinació Operativa de Catalunya CECAT de Protecció Civil de la Generalitat que no hi ha hagut afectació directa a la població, i que les aigües de l’extinció no afectaven a la riera de Rubí i anaven al clavegueram. Protecció Civil de la Generalitat ha informat a l’Agència Catalana de l’Aigua, que ho ha comunicat a la depuradora.  A l’inici de l’incendi, Protecció Civil ha facilitat les dades de previsió del vent del Servei Meteorològic de Catalunya a Sant Cugat del Vallès, per fer seguiment de l’evolució de la columna de fum. També s’ha garantit la coordinació entre l’Agència de Residus de Catalunya (ARC) i l’empresa afectada per l’incendi per a la correcta recollida dels residus generats.   Les 13 dotacions dels Bombers que han treballat en l’extinció s’han retirat del lloc cap a tres quarts de quatre de la tarda, així com la resta d’operatius que també han treballat a l’incident, és a dir, efectius de la Policia Local i dels Mossos d’Esquadra, que han controlat els accessos i les empreses desallotjades; membres de Protecció Civil, i una ambulància del Sistema d’Emergències Mèdiques (SEM) amb caràcter preventiu.

Summary: Extingit l'incendi d'una indústria de tractament d’asfalt a Sant Cugat del Vallès


"El DocsBarcelona reflectirà aquest any la societat actual des dels refugiats passant per la identitat sexual, la transformació social i els mons íntims". Amb aquestes paraules ha definit el director Joan Gonzàlez la dinovena edició del certamen de cinema documental, que tindrà lloc a la capital catalana del 23 al 29 de maig. Una edició que presentarà 46 pel·lícules de 28 països a l'Aribau Club i el CCCB. Una de les novetats d'enguany és Latitud DocsBarcelona, una nova secció competitiva que agrupa una selecció de documentals d'Espanya, Portugal i Amèrica Llatina, amb un premi propi. Dels 30 títols que conformen la programació de Secció Oficial, Latitud DocsBarcelona i Sessions especials, 8 són de producció catalana. Gonzàlez ha desgranat la programació del certamen que té com títol 'Mirades inquietes' i ha explicat que entre els temes principals hi ha els refugiats, la identitat sexual, la transformació social i els mons íntims. Ha indicat que això "es veurà acompanyat amb la companyia dels directors. Més del 50% de les pel·lícules tindran els seus directors que podran parlar amb el públic", ha explicat.   La principal novetat d'aquest any, com ha anunciat Gonzàlez, és la nova secció Latitud DocsBarcelona, que agrupa una selecció de documentals d'Espanya, Portugal i Amèrica Llatina, amb un premi propi patrocinat per Antaviana Films. La fornada universitària de documentalistes també gaudeix de secció pròpia al festival, la secció DOC-U, un espai d'exhibició per als estudiants del Grau de Comunicació Audiovisual que tindrà lloc a l’Antiga Fàbrica Estrella DAMM comptarà amb 11 curtmetratges que competiran pel Premi DOC-U patrocinat per OVIDE. En aquesta edició 20 títols participaran a la Secció Oficial, que competeixen pel Premi DocsBarcelona TV3 al Millor Documental i el Premi Nou Talent a la millor pel·lícula dels directors  debutants. Cinc títols de la programació apropen al drama dels refugiats de països com Síria, Iraq o l'Afganistan com per exemple 'Síria: una història d'amor' (A Syrian Love Story), 'The Longest Run', 'Bakur' i 'Kandahar Journals'. El festival també s'endinsarà en dues campanyes electorals paradigmàtiques. D'una banda, s'entrarà als bastidors de la campanya de Barcelona en Comú gràcies a 'Metamorphosis' i 'Alcaldessa' amb visions diferents de la mateixa història. De l'altra, es coneixerà el retrat més personal del president equatorià Rafael Correa al llarg de la campanya del 2013, amb el documental 'Instantes de campaña'.  El festival també aborda l'homofòbia, la transexualitat i la pedofília. Entre d'altres, la protagonista de 'Call me Marianna' comença una nova vida després de 40 anys dins del cos d'un home, tot i que la seva mare continuï dient-li "fill", la seva exdona no la vulgui veure i els seus fills la rebutgin. 'Daniel's World' és un retrat d'un estudiant de 25 anys, el primer membre de la comunitat txeca de pedòfils que parla de la seva malaltia i que, tot i no haver abusat mai de cap menor, es planteja sotmetre’s a una castració química. La música com a eina d'alliberament queda recollida en tres propostes de la programació 'Sonita', 'City Of Dreams - A Musical' i 'Esto es lo que hay'.  'Metamorphosis' i Toni Segarra Un dels documentals que s'ha presentat aquest divendres és 'Metamorphosis' de Manuel Pérez. "Explica la construcció de Barcelona en Comú a través de la mirada d'una de les persones que hi va participar. Volia posar el focus en aquella ciutadania que va treballar i va aconseguir el canvi en la ciutat", ha explicat Pérez.  José Manuel Pinillo ha explicat que l'argument del documental 'Toni Segarra: Un tipo que escribe anuncios' neix d'una constatació: "Rebem 3.000 impactes publicitaris i no coneixem qui fa la publicitat, no sabem qui son els publicitaris". La seva intenció era personalitzar els publicistes fins que es va trobar a Toni Segarra, protagonista del documental.  Vuit documentals de producció catalana  Dels 30 títols que conformen la programació de Secció Oficial, Latitud DocsBarcelona i Sessions especials, vuit són de producció catalana: 'Freightened', 'Campo a través' del director artístic de La Fura dels Baus, Pep Gatell; Toni Segarra, qui és protagonista del documental homònim signat per José Manuel Pinillo; 'Sexe, maraques i chihuahues' retrata el mític Xavier Cugat en un biopic alegre i glamurós', i les ja citades 'Alcaldessa' i 'Metamorphosis'. Dins de la secció Docs&Teens s'han programat les produccions ¡Joana Biarnés, una entre tots' i 'Game Over'. Amb motiu de l'estrena d''Informe General II', el cineasta català Pere Portabella serà el convidat a la màster class 7 PLANS 7, on triarà set plans o seqüències per reflexionar sobre el llenguatge cinematogràfic el divendres 27 de maig l'Auditori de La Pedrera. Així mateix, aquest any 48 dels 156 projectes presentats optaran a trobar finançament als Speed Meetings, al Latin Pitch o a l'Interactive Pitch, activitats de l'apartat Indústria de DOCSBARCELONA. El 33% d'aquests projectes provenen de Catalunya i Espanya i la resta de 42 països diferents, amb una bona representació de Regne Unit, França, Itàlia, Colòmbia i Argentina.  "Hem de dir al món que "la industria documental / artesania catalana és referència internacional i al sud d'Europa és capdavantera i això ho hem de dir clarament a la nostra ciutadania i institucions", ha ressaltat Gonzàlez. En aquest sentit, ha dit que el món documental català és "capdavanter i un punt estratègic pel documental mundial". Exposició 'Seguir con vida' Metges Sense Fronteres presenta l'exposició itinerant 'Seguir con vida' al DocsBarcelona. A través de vídeos, l'espectador se situarà al bell mig de l'acció i podrà tenir una experiència propera a la realitat que es viu entrant a la costa grega damunt d'una llanxa o al camp de refugiats de Malakal a Sudan del Sud. L’exposició es podrà visitar, mentre duri el festival, al Pati de les Dones del CCCB.

Summary: Els refugiats, la identitat sexual, la transformació social i els mons íntims, protagonistes del DocsBarcelona 2016


L'espectacle ideat per Jordi Bosch 'Exili 1939' serà l'acte inaugural de la 19ena edició del Festival Nacional de Poesia de Sant Cugat del Vallès. La proposta inclou textos d'autors com Pere Quart, Mercè Rodoreda o Josep Carner, que revelaran els diferents matisos del dolor. Marta Angelat, Jordi Boixaderas, Eduard Farello o Emma Vilarassau, entre d'altres actors, seran els encarregats de posar veu a aquest recital que se celebrarà el 15 d'octubre. El programa també inclourà la Nit de la poesia, que dirigirà Jordi Lara i explorarà la vessant "salvadora" del gènere. A través del muntatge 'Amants i Estalvis', poetes reconeguts compartiran espai amb d'altres persones que també han experimentat aquesta connexió amb la poesia, com per exemple el cantant Lildami. El festival oferirà una seixantena d'actes i dos homenatges a Marta Pessarrodona i Narcís Comadira. Durant un mes la ciutat de Sant Cugat del Vallès tornarà a ser l'epicentre de la poesia catalana amb la celebració de la 19ena edició del Festival Nacional de Poesia. Amb un programa que inclou prop de seixanta de recitals, exposicions i activitats adreçades a tota mena de públic, la cita pretén apropar aquest gènere a tota la ciutadania.  Un dels plats forts de l'edició d'enguany és l'espectacle inaugural 'Exili 1939' que se celebrarà al Teatre Auditori el 15 d'octubre a dos quarts de nou del vespre. Es tracta d'un muntatge que pretén commemorar el 80è aniversari de l'exili republicà. Per fer-ho actors reconeguts com Marta Angelat, Jordi Boixaderas, Eduard Farello o Emma Vilarassau, llegiran una selecció de textos de Maria Campillo, d'alguns dels grans poetes que van viure aquell moment històric. "Són actors que tenen ganes de dir la poesia i la diuen d'una forma en què arriba a l'espectador", afirma Pep Tugues, coordinador del certamen.  Una altra de les grans propostes d'aquest 2019 és la Nit de poesia que arribarà el 17 d'octubre de la mà de Jordi Lara. Aquesta proposta vol apropar al públic el caràcter "salvador" de la poesia. "Pretén explicar que més enllà d'una aproximació estètica, la poesia té un altre valor que tots hem compartit alguna vegada que és un testimoni de vida al qual tots hem recorregut en un moment o altre", comenta Lara. En aquests sentit apunta que aquest muntatge posarà en valor "la poesia que no han fet poetes" i aplegarà "persones que sense ser poetes tenen una relació tan intensa amb la poesia que poden afirmar que els ha salvat al vida".  Entre els convidats s'hi troben noms més desconeguts com Juan Pérez o Nina da Lua, que segons Lara van descobrir aquest gènere quan travessaven un moment difícil de la seva vida, i d'altres que tot i no dedicar-s'hi, sí que tenen una connexió amb la poesia i amb l'escriptura com el cantant de trap Lildami.  El festival també inclou dos homenatges. El primer a la poetessa, traductora i assagista, Marta Pessarrodona, Premi d'Honor de les Lletres Catalanes 2019, que es farà el 19 d'octubre; i el segon al poeta i artista Narcís Comadira. El 15 d'octubre es podrà visitar una mostra inèdita d'aquest autor al Centre de Restauració de Béns Mobles de la població.  Com a novetat, aquest 2019 la cita posarà en diàleg poetes de llengua catalana amb d'altres d'arreu de l'Estat. A banda, es farà una sessió dedicada a autors novells que s'anomenarà Poetes Joves i per primer cop tindrà lloc una trobada de programadors internacionals. Aquesta jornada s'ha organitzat amb l'Institut Ramon Llull i té per objectiu fomentar la difusió internacional de la poesia catalana.  Durant el festival s'inauguraran diverses exposicions com una de fotografies a càrrec de la santcugatenca Amanda Bernal, que presentarà el seu treball d'exploració de paisatges interns. A més, es dedicaran tres mostres i cinc actes a la figura de Joan Brossa, ja que aquest 2019 es compleixen 100 anys del seu naixement.  L'acte de presentació del 19è Festival de Poesia de Sant Cugat s'ha dut a terme aquest dimecres a la Biblioteca Gabriel Ferrater de la ciutat. També hi han assistit la tinent d'alcaldia de Cultura, Esther Madrona, i el director de la Institució de les Lletres Catalanes Oriol Ponsatí-Murlà.

Summary: Un espectacle per commemorar els 80 anys de l'exili republicà inaugurarà el 19è Festival Nacional de Poesia de Sant Cugat


Concentració davant la facultat de Ciències per reclamar que la Universitat de Girona (UdG) readmeti la investigadora que va denunciar assetjament laboral. UnidiGnitat-CGT i el SEPC han convocat l'acte per donar suport a la professora i exigir a la universitat que arribi a un acord abans que la demanda per acomiadament nul amb vulneració de drets fonamentals arribi a judici al novembre. "Demanem que es prenguin les mesures corresponents  per a la reparació de la víctima", diu el manifest que també recull que la comissió paritària de gestió de conflictes interpersonals de la universitat va constatar que hi havia hagut "abús d'autoritat, discriminació en l'accés a la informació i recursos, mala praxis i tracte desconsiderat i irrespectuós". "Demanem a la Universitat de Girona que es prenguin les mesures corresponents per a la reparació de la víctima i que es procedeixi a la readmissió immediata com  professora agregada interina, la plaça que ocupava abans de perdre el concurs per una plaça permanent en aquesta categoria contra un dels denunciats", reclama el manifest que han llegit aquest dimecres a la concentració convocada a les 11 del matí davant de la facultat de Ciències.  Va ser la mateixa investigadora d'un grup de recerca de la UdG qui va denunciar la situació a través de les xarxes socials a principis de març. Segons relatava, el director del grup i un company de feina l'havien "aïllat, menystingut i discriminat" durant anys, fins que finalment la van acomiadar perquè el seu lloc va sortir a concurs públic i el va guanyar el company de feina que afirma que la discriminava.  UnidiGnitat-CGT i el SEPC reclamen a la UdG que la readmetin i que trobi una solució abans que la demanda que la investigadora va interposar per acomiadament nul amb vulneració de drets fonamentals arribi a judici a un jutjat social a finals de novembre. "A hores d'ara, la UdG no ha contactat amb ella per buscar una possible via d'entesa i reparació", critiquen al comunicat que han llegit a la concentració.  I són especialment crítics amb aquesta "inacció" que denuncien de la UdG perquè, segons recullen, la comissió paritària del procediment de gestió de conflictes interpersonals va abordar una denúncia per assetjament laboral i va concloure que hi havia hagut "abús d'autoritat, discriminació en l'accés a la informació i recursos, mala praxis i tracte desconsiderat i irrespectuós" per part del director del grup i del company cap a la investigadora. "Malgrat el reconeixement d'aquests fets que proven l'existència de vulneració de drets fonamentals, especialment el dret a la dignitat personal, igualtat i no discriminació, la UdG no ha contactat amb ella", lamenten al manifest.   "Rebutgem i condemnen totalment aquest tipus de conductes i entenem que, sigui quina sigui la seva qualificació, és inadmissible que es produeixin en el si d'una institució pública com és la universitat", remarquen. A la concentració hi ha assistit la investigadora, que actualment és professora associada de la UdG.  UnidiGnitat-CGT i el SEPC també han criticat els protocols de la UdG, que sostenen que s'han de reformar: "Considerem que la denúncia d'aquest cas pot servir perquè situacions similars surtin a la llum i s'avanci en la conscienciació que es tracte de conductes impròpies que cal erradicar i en l'elaboració de protocols específics i efectius per protegir la víctima i afrontar de forma eficient aquestes problemàtiques". El SEPC, a més, hi afegeix que la situació viscuda per la investigadora és un cas de masclisme dins de la universitat. Per la seva banda, la UdG assegura que "s'han seguit els protocols previstos per la situació i que han notificat a les persones afectades la resolució d'aquest protocol".

Summary: Concentració per reclamar a la UdG que readmeti la investigadora que va denunciar assetjament laboral


L’Ajuntament de Salou presentarà un recurs de reposició contra la interlocutòria emesa pel Tribunal Superior de Justícia de Catalunya (TSJC) en la sala del contenciós administratiu, la qual l’obliga a fer front a una indemnització de 3,84 MEUR als propietaris del solar de l’antiga Duana, ubicat al carrer Barcelona del municipi. Una sèrie d’incidències detectades en el càlcul de la indemnització fan que l’Ajuntament presenti aquest recurs. Els fets es remunten a l’any 2003, quan el govern encapçalat per l'alcalde Esteve Ferran va determinar en el POUM un canvi d’ús de l’esmentat solar, passant-lo de residencial a hoteler, motivat per la necessitat de generar al nucli antic de Salou places hoteleres. Aquest canvi de la normativa i reducció de l’aprofitament del solar no va ser acceptat per part de la propietat, que amb un recurs va aconseguir una primera sentència del TSJC, l'any de 2010, on es reconeixia el seu dret a demanar una indemnització per compensar la minusvàlua del seu patrimoni que li havia ocasionat el POUM recent aprovat, perquè havia modificat els aprofitaments i els usos urbanístics del solar. L’any 2009, amb el nou govern de Pere Granados, es van iniciar contactes i negociacions amb els titulars del solar per arribar a un acord que desbloquegés la situació de paràlisi que s'anava arrossegant des del 2003. Així, es va signar un conveni urbanístic amb l’empresa AMSAMAR a meitats del 2012, que plantejava una solució que no fos costosa per a la hisenda del consistori ni pels interessos municipals, i alhora donava compliment a la sentència i satisfacció a la propietat. D'aquesta manera, s'acordava una modificació del planejament que restituïa els drets. Amb la modificació puntual del POUM, al solar (d'uns 2.300 metres quadrats de superfície) se li atorgava l'antiga qualificació d'ús residencial, si bé preveia planta baixa i primera planta d'ús comercial. Aquest conveni però, no va obtenir l’aprovació de la Comissió Territorial d’Urbanisme de Tarragona. Tal com queda la situació urbanística del solar amb la sentència és probable, ha exposat l'Ajuntament, que amb els paràmetres actuals la propietat es vegi obligada a sol·licitar una modificació del planejament per aconseguir més volumetria en el moment que es plantegi la construcció d’un establiment hoteler, perquè sigui viable econòmicament. Aquest fet, ha afegit, comportaria que el consistori pogués recuperar una part molt important de l’import a indemnitzar per l’increment del valor urbanístic. El mateix passaria en cas que la propietat del solar es veies obligada a sol·licitar un canvi d’ús, passant d’hoteler a residencial, si bé d'aquesta forma es podria recuperar gairebé la totalitat de la indemnització.

Summary: Salou presentarà un recurs a la interlocutòria del TSJC que l’obliga a indemnitzar els propietaris de l’antiga Duana


L’exposició ‘Human Bodies. Anatomia de la vida’ seguirà instal·lada a l’Espai Cultural del centre comercial Arenas de Barcelona de forma “permanent”. Segons ha anunciat aquest dimecres l’empresa responsable del muntatge, Musealia, l’acollida de la nova edició de la mostra -amb més de 100.000 espectadors des de l’octubre- i les previsions de visitants pel curs 2019-2020 han estat “decisius” per a l’elecció de la ciutat com a seu de la seva “instal·lació permanent”. La decisió ve acompanyada de l’anunci que en els propers mesos nombroses peces plastinades per universitats catalanes s'uniran als més de 12 cossos i 150 òrgans humans inclosos en l’exposició. Musealia, la companyia creadora de la mostra, ha pres la decisió de quedar-se a la ciutat comtal després d’un període de valoració en el que s’han tingut en compte factors com el registre de visitants des de la seva inauguració, l’acollida entre els centres educatius de la zona o les previsions per al curs 2019 – 2020. “La ciutat ha sabut entendre i acollir Human Bodies. La mostra d’això són les previsions per al pròxim curs, on més de 100.000 adults i 50.000 estudiants de totes les edats visitaran l’exposició amb els seus centres escolars” explica Luis Ferreiro, director de Musealia, en un comunicat.  ‘Human Bodies’ compta ara –l’exposició ha visitat la ciutat en altres ocasions i amb altres formats- amb 12 cossos complets i més de 150 òrgans que mostren el funcionament de l’interior del cos humà. La mostra és possible gràcies a la plastinació, una avançada tècnica mèdica que permet conservar i exposar els òrgans sense que aquests perdin el seu aspecte original.  Amb la intenció d’apropar a la ciutadania els treballs pioners de les Facultats de Medicina de Catalunya, l’exposició incorporarà pròximament noves peces mai exposades al públic fins al moment que ampliaran l’actual recorregut de 1.000 metres quadrats.    A més, els creadors de l’exposició han arribat a un acord amb la Universitat de Múrcia segons el qual les peces seran donades a tal universitat per a què, un cop hagi finalitzat el seu ús expositiu, puguin seguir afavorint la formació de les noves generacions de professionals de la medicina.

Summary: L’exposició 'Human Bodies' romandrà a Barcelona de forma "permanent"


La consellera de Salut, Alba Vergés, ha acusat el govern espanyol d'actuar de forma "impositiva i paternalista" en la gestió del coronavirus i amb el pla de desconfinament en particular, i ha reconegut que és "decebedor" venint de PSOE i Podem. En declaracions a Ser Catalunya, Verges ha criticat aquesta "falsa coordinació", que no és altra cosa que dir, al seu parer, "fes-me la feina, fes propostes, i després ja veure si te les accepto". "És una molt mala gestió d'una crisi", ha conclòs Vergés, que ha considerat que la distribució per províncies és un "error flagrant". També ha criticat que des de Madrid no vingui ni un euro per reforçar els equips sanitaris, tenint en compte que l'Estat és "l'amo i senyor dels impostos de la ciutadania".

Summary: Vergés acusa el govern espanyol de ser "impositiu i paternalista" i ho veu "decebedor" venint de PSOE i Podem


Els establiments de la Seu d'Urgell han aconseguit passar en tant sols 4 mesos del 20% d'ús de bosses compostables al 60%. Així ho ha explicat el director general de la multinacional BASF a l'Estat, Carles Navarro, qui s'ha mostrat "optimista" en la participació de la gent en aquesta iniciativa de deixar d'utilitzar bosses de plàstic i substituir-les per compostables. Segons Navarro s'aconsegueix un doble objectiu: reduir les bosses de plàstic i millorar la qualitat del compost que se n'obtingui. Amb aquesta campanya, que es va iniciar a finals de novembre del 2018, es pretén deixar d'utilitzar uns 2 milions de bosses de plàstic.  Aquest projecte no ha suposat cap cost afegit per al ciutadà. Els establiments comercials de la Seu d'Urgell segueixen cobrant als clients entre 0,02 i 0,05 cèntims per bossa. La iniciativa ha estat impulsada per l'Agència de Residus de Catalunya, amb la col·laboració de l'Ellen Macarthur Foundation i de fabricats de plàstic compostable (BASF i Novamont), juntament amb la Mancomunitat d'Escombraries de l'Urgellet. A aquest projecte s'hi ha sumat les associacions de comerciants locals i les principals cadenes de supermercats instal·lades al municipi (Caprabo, Grup Dia, Clarel, Mercadona, Plusfresc, Bon Àrea i La Sirena). Amb aquesta experiència es vol preparar l'entrada en vigor del Reial Decret de prohibició de totes les bosses de plàstic lleugeres no compostables a partir de l'1 de gener del 2021.

Summary: La Seu d'Urgell passa en 4 mesos del 20 al 60% en l'ús de bosses compostables


El portaveu d'ERC, Sergi Sabrià, ha assegurat aquest dimarts al vespre que el projecte independentista "no té aturador" malgrat un judici que té l'"objectiu d'acabar" amb aquesta opció política. Sabrià ha assistit a la manifestació convocada per l'ANC i Òmnium a la plaça Catalunya contra el judici de l'1-O, que ha afirmat que el que fa és "carregar-se la democràcia, els drets civils, i tot". "Aquesta és la imatge de la vergonya, però no ens farà defallir. La nostra voluntat serà continuar endavant", ha dit el dirigent republicà respecte la imatge "d'onze bones persones assegudes al banc dels acusats". Sabrià ha assegurat que el procés judicial no es quedarà al Tribunal Suprem i que ho portaran "a l'última instància". "Ens sentim forts i valents i tenim totes les eines per defensar-nos", ha reblat.

Summary: Sabrià assegura que el projecte independentista "no té aturador" malgrat un judici que té l'"objectiu" d'eradicar-lo


Cada dia arriben de mitjana a l'Hospital Sant Joan de Déu de Manresa prop de tres pacients amb malalties de sang i/o tumors. La unitat de dia d'oncologia i hematologia de l'hospital, que es va crear ara fa 14 anys, ha doblat el nombre de pacients des dels seus inicis i, actualment, fa 8.000 tractaments l'any. Aquest increment d'activitat ha fet que l'espai hagi quedat reduït i amb unes instal·lacions antigues. Per aquest motiu, l'hospital preveu inaugurar la pròxima primavera un nou centre de dia que gairebé quadruplicarà l'espai actual. El cost del projecte és de 2 MEUR, i la fundació Althaia, que gestiona l'hospital, ha engegat una campanya de mecenatge amb l'objectiu d'aconseguir, com a mínim, un terç dels diners. Fins ara, les diverses accions que s'han fet a la comarca ja han permès reunir 250.000 euros. L'últim a sumar-se ha estat l'Obra Social 'La Caixa', que aquest dimarts s'ha compromès amb una aportació de 50.000 euros.

Summary: Manresa tindrà un nou hospital de dia d'oncologia i hematologia a la primavera


Societat Civil Catalana (SCC) ha denunciat un suposat intent d'agressió a membres de l'entitat a la Universitat Autònoma de Barcelona (UAB). Segons el seu relat, un grup de "radicals encaputxats amb porres a la mà" ha intentat agredir les persones que hi havia en una carpa instal·lada al campus de la universitat per informar sobre un acte que SCC hi farà aquest dimarts. El fet ha estat impedit pels serveis de seguretat, segons explica l'entitat i confirma el Sindicat d'Estudiants dels Països Catalans (SEPC). Membres d'aquest sindicat eren, al seu torn, en una altra parada davant de la de SCC per repartir octavetes on s'explicaven els "vincles amb el feixisme" d'aquesta entitat. Fonts del SEPC confirmen que cinc encaputxats han aparegut a la plaça cívica, però asseguren que no s'han pogut acostar a la carpa d'SCC pel "gran desplegament" d'efectius de seguretat que hi havia.  D'altra banda, SCC també ha denunciat que "un grup de joves" ha "arrencat" cartells de l'entitat amb el lema 'M'agrada quan som, quan ens respectem. Així. En la diversitat'. Des de SEPC també es confirma aquest fet, que, segons diuen, haurien fet algunes persones "a títol individual" .

Summary: Societat Civil Catalana denuncia un intent d'agressió en una carpa de l'entitat a la UAB


En una nota, el secretari general i el lletrat major també alerten que l’aprovació de les esmenes de CSQP o de JxSí no evitarien la vulneració ACN Barcelona.-El secretari general i el lletrat major del Parlament han escrit una nota al ple en què adverteixen que tant aprovar el text original de la disposició addicional 31 sobre el referèndum com l'esmena de la CUP "comportaria ignorar l'advertiment de la interlocutòria respecte el deure d'impedir o paralitzar qualsevol iniciativa jurídica que directament i indirectament contravingui la declaració de nul·litat que estableix l'apartat de la interlocutòria 24/2017", que estima l'incident d'execució de la resolució del Parlament sobre el referèndum aprovada al debat de política general. En una nota, el secretari general i el lletrat major també alerten que l’aprovació de les esmenes de CSQP o de JxSí no evitarien la vulneració.

Summary: Els lletrats del Parlament avisen que el text original de l’addicional 31 i l’esmena de la CUP contravenen el TC


A l'acte a teatre Victòria hi assisteixen representants de C's, del PSC i del PPC ACN Barcelona.-Societat Civil Catalana (SCC) ha celebrat aquest diumenge la festa nacional d'Espanya, una setmana després del Dotze d'Octubre. Al teatre Victòria, l'entitat sobiranista ha organitzat un acte per celebrar també que els partidaris del 'no' a la independència han "guanyat el plebiscit" del 27-S, ha dit el president de l'entitat Rafael Arenas. Entre els convidats, el dirigent de C's, Matías Alonso; el socialistes David Pérez i Joan Rangel i el cap del files del PPC, Xavier García Albiol, amb Alberto Fernández Díaz. Arenas ha assegurat que el 'no' "ha demanat la paraula" i volen que se'ls tingui en compte a l'hora de dialogar. L'objectiu, deixar enrere la "bogeria separatista" i "aplanar el camí".

Summary: Societat Civil Catalana celebra la festa d'Espanya i que el bloc del 'no' "ha guanyat el plebiscit"


L'Ajuntament de Figueres ha posat a licitació les obres de reurbanització del carrer Peralada per un import de 990.982,36 euros (IVA inclòs). Els treballs s'inclouen en el Pla de Barris i suposaran una millora urbana en el tram comprès entre els carrers Ample i Rec Arnau. L'actuació preveu la creació d'un vial de plataforma única amb un paviment de pedra natural fent compatible la circulació de vehicles i la de vianants. També es renovarà l'enllumenat, els serveis i s'hi col·locarà mobiliari urbà com ara bancs i papereres. A més, s'hi plantaran til·lers per afavorir espais d'ombra i fer "més amable" el paisatge urbà. La previsió és que els treballs s'iniciïn el mes de juny i s'allarguin fins a finals de novembre. El projecte de reforma del centre històric també inclou el de la Jonquera (que ja té les obres adjudicades), el Barceloneta i el carrer Ample.  La reforma del centre històric de Figueres comença a prendre forma. A finals de gener, l'Ajuntament va adjudicar a la baixa per 544.469 euros les obres del carrer de la Jonquera, un dels tres inclosos a la nova fase del Pla de Barris (finançat al 50% amb la Generalitat) que el consistori vol tirar endavant per convertir aquesta zona de la ciutat en una mena de barri vell a l'estil gironí.  Ara s'ha fet un pas més i s'ha tret a licitació un nou tram del projecte: el carrer Peralada. Els treballs han sortit a concurs per un import de 990.982,36 euros (IVA inclòs) i preveuen una actuació de millora entre el carrer Ample i el Rec Arnau.  El projecte tècnic contempla una intervenció integral en aquest tram que, juntament amb el de la Jonquera i el carrer Nou, era considerat com un dels principals camins d'accés al centre de la ciutat.  Un eix "cívic" amb prioritat per als vianants L'actuació busca reconvertir aquesta zona en un eix "cívic" amb prioritat per als vianants a través d'una plataforma única, on també es permetrà el trànsit rodat. Per a diferenciar-ho, s'establiran diferents colors al paviment, que serà de pedra natural. També s'eliminaran les línies aèries del serveis (que es renovaran) i es canviarà l'enllumenat.  A més, s'hi plantaran arbres i s'hi col·locarà mobiliari urbà com ara bancs o papereres.

Summary: Figueres treu a licitació les obres de reforma del carrer Peralada per un import de 990.982,36 euros


Els videojocs d'interacció de cos sencer ajuden a la socialització de nens amb autisme, segons un treball d'un investigador de la Universitat Pompeu Fabra (UPF) en col·laboració amb l'Hospital Sant Joan de Déu i Mútua de Terrassa. Un grup de 15 infants de 4 a 6 anys d'edat va participar en l'estudi, publicat a la revista 'Research in Autism Spectrum Disorders'. Tots ells van jugar a un videojoc interactiu de cos sencer, 'Pico's Adventure', en quatre sessions. També van jugar a altres tipus de jocs. Després d'observar-los, els resultats han mostrat que el videojoc afavoreix més conductes d’iniciació social que el joc lliure en nens que jugaven sols o per parelles. A més, quan l'infant jugava amb els pares, el videojoc ha resultat ser tan eficaç com els jocs lliures.  El videojoc ha demostrat ser igualment eficaç en la reducció de comportaments repetitius i en l'augment de l'expressió gestual dels infants.

Summary: Demostren que els videojocs d'interacció de cos sencer ajuden a la socialització de nens amb autisme


Una vintena de persones han ocupat un local del barri de Llefià de Badalona (Barcelonès) per reivindicar els drets dels immigrants i els refugiats i exigir que es derogui l'actual llei d'estrangeria. L'acció pretén replicar la protesta que des de fa gairebé un mes es duu a terme a l'antiga Escola Massana, a la plaça de la Gardunya de Barcelona, i des de fa una setmana també a l'Església del Sagrat Cor del barri barceloní del Poblenou. Els convocants volen mostrar la situació dels col·lectius de persones nouvingudes en zones densament poblades com Badalona i Santa Coloma de Gramenet, i incentivar la solidaritat als barris dels dos municipis on es concentra més població de fora. "Es tracta d'una llei racista que sotmet a les persones a no poder treballar legalment", ha explicat Enrique Mosquera, portaveu de Papers per a Tots que ha remarcat que de persones en aquesta situació "n'hi ha a cabassos". Per aquesta raó ha afegit que la voluntat del col·lectiu és "anar estenent" aquesta mena d'actes a d'altres poblacions com Lleida o L'Hospitalet. El proper 27 de maig farà una manifestació a la plaça de Catalunya per reclamar canvis en la legislació actual.

Summary: Una vintena d'immigrants repliquen les protestes del Raval i Poblenou i ocupen un local a Badalona


Aquest dilluns comença una setmana de mobilitzacions, manifestacions, aturades i vagues a l'administració de justícia. En una situació gens habitual, jutges i magistrats, fiscals, lletrats de l'administració de justícia i treballadors i funcionaris dels jutjats protestaran gairebé de forma simultània per fer sentir les seves reivindicacions ja històriques: millorar les condicions laborals i modernitzar el funcionament de l'administració de justícia. Volen aturar o impulsar canvis legislatius, segons el col·lectiu, augmentar les plantilles i incrementar els salaris, entre altres peticions. Els primers en mobilitzar-se i els més nombrosos seran els treballadors i funcionaris dels jutjats. Aquest dilluns i fins dijous convoquen concentracions de mitja a les portes dels principals edificis judicials cada matí. Divendres faran vaga i es manifestaran davant de la Delegació del govern espanyol a Catalunya i de les subdelegacions a les altres tres demarcacions. A Madrid també es concentraran davant les seus d'alguns partits polítics i acabaran la manifestació davant del Senat. Durant aquest mes de novembre es tramita al Senat la reforma de la Llei Orgànica del Poder Judicial (LOPJ), aprovada ja al Congrés dels Diputats, que conté, segons els quatre sindicats convocants, "els greuges més durs a tot el personal de l'Administració de Justícia que s'han produït en la història". Així, es queixen que s'unifiquin tots els centres de destinació de cada municipi, encara que estiguin en zones diferents, cosa que suposa "aprovar la mobilitat forçosa a qualsevol lloc de treball de la mateixa localitat, a criteri del gestor corresponent". També lamenten que es "prohibeixi" incrementar la plantilla i l'assignació de més mitjans materials quan es designin jutges de reforç. En cas d'absència que no suposi vacant, la seva substitució transitòria només es produirà si es tracta d'absència de personal titular, però no si l'absència és de personal interí. Per últim, el personal interí de reforç serà cessat en el termini màxim de sis mesos. A la pràctica, l'administració podrà determinar com vulgui quin serà, dins del municipi, el lloc de treball dels funcionaris de Justícia en cada moment, alhora que es "reduirà dràsticament" el nomenament de personal interí, deixant llocs sense cobrir i sobrecarregant de treball a la resta del personal i generant, a més, "incertesa" en la percepció de retribucions complementàries i en l'assignació de funcions i tasques. L'assignació "forçosa" de llocs de treball suposa, segons els sindicats, "una intromissió encoberta del poder polític en l'Administració de Justícia", ja que "serà el ministeri o les comunitats autònomes amb competències qui decidirà on i quan s'apliquen més mitjans humans". "Algú pensa que destinaran més personal per investigar la corrupció, o faran precisament el contrari?", es pregunten. Per frenar aquesta "agressió i atac sense precedents", els sindicats CSIF, STAJ, CCOO i UGT convoquen mobilitzacions com a suport a la pressió que els sindicats estan exercint davant del Ministeri de Justícia i davant els partits polítics que han subscrit aquesta reforma perquè aturin aquest atac a les seves condicions de treball i al servei públic de l'Administració de Justícia. Lletrats de l'administració de justícia El dimarts 13 els secretaris judicials, actualment anomenats lletrats de l'administració de justícia (laj), faran una aturada parcial de dues hores al matí, convocada també per totes les organitzacions representatives com el Col·legi Nacional de Lletrats de l'Administració de Justícia, la Unió Progressista, el Sindicat i l'Associació Independent. Al juny ja van fer una aturada parcial i ara no descarten fer-ne més i més llargues. En concret, reclamen que s'actualitzi el seu sou, després que des del 2010 tinguin més funcions que anteriorment, cosa que no ha passat. L'any 2009 la llei va atorgar més funcions i responsabilitats als laj, es van delimitar les funcions i responsabilitats de jutges i secretaris judicials, donant més competències a aquests últims per tal de dirigir les oficines judicials i treure tota la feina no jurisdiccional als jutges. Així, van assumir funcions com l'admissió de demandes, l'impuls dels procediments i l'execució de les sentències. Però la millora salarial es va posposar a l'espera d'un millor escenari pressupostari, i fins ara no ha arribat cap augment retributiu. Els lletrats recorden que han assumit les noves funcions amb "solvència professional i sense decebre la confiança dipositada pel legislador". Consideren que la justícia de la reclamació és "palmària" i volen que s'incrementi el seu salari per "suprimir o reduir la discriminació salarial respecte altres funcionaris de l'Administració de Justícia del mateix grup de titulació A1". Actualment un secretari que accedeixi a la professió cobra 1.400 euros mensuals. D'altra banda, també reclamen una "urgent modernització" del funcionament dels jutjats per aconseguir una resposta eficaç i adequada als temps actuals, continuant amb la implantació de la nova oficina judicial, de la qual són els directors, rectificant les disfuncions advertides, establir un Registre Civil públic, modern i gratuït a càrrec dels laj, que es facin compatibles els diferents sistemes de gestió processal a tot l'estat, i que augmenti la implantació i millora de l'expedient judicial electrònic. Jutges i fiscals Per la seva banda, jutges i fiscals han convocat una jornada de vaga pel dilluns 19, com a seguiment a la realitzada el 22 de maig. Les quatre associacions judicials i les tres de fiscals recorden que van oferir a la nova ministra de Justícia, Dolores Delgado, fiscal de professió, col·laboració i lleialtat, però alhora també van advertir que això no era una "carta blanca" i que mantenien les seves peticions. Ara han constatat que "tot continua igual" malgrat el canvi de govern. "La justícia segueix maltractada", s'han queixat les entitats, que han remarcat que en el projecte de pressupostos per al 2019 no observen cap augment de les partides per a justícia i per a salaris de jutges i fiscals. Les associacions critiquen que la constitució de la Mesa de Retribucions s'ha intentat convertir en un "organisme burocràtic buit de contingut, amb una clara finalitat obstructiva i gens pràctica". Per tot plegat, anuncien que reprenen el camí de les protestes i convoquen aquesta vaga, que serà la segona aquest any després de la del mes de maig passat.  A més, alerten que si aquell dia encara no hi ha "respostes adequades" per part del govern, es podran convocar noves mesures de pressió. Secunden aquesta convocatòria l'Associació Professional de la Magistratura, l'Associació Judicial Francisco de Vitoria, Jutges i Jutgesses per a la Democràcia, el Fòrum Judicial Independent, l'Associació de Fiscals, la Unió Progressista de Fiscals i l'Associació Professional Independent de Fiscals. En la reunió de dimecres passat, que continuarà aquest dilluns per concretar els serveis mínims, Delgado va refermar la voluntat de derogar els terminis màxims de divuit mesos que tenen actualment les instruccions judicials, que en principi tindrà lloc aquest  proper dimarts al Congrés. Sobre la digitalització de la justícia, la ministra va dir que no volen paralitzar, però sí "alentir" la implantació del nou sistema per aconseguir un funcionament correcte. També va dir que es revisaria la implantació de la nova oficina judicial i de les càrregues de treball dels jutges, i que la Mesa de Retribucions se seguirà reunint amb més agilitat. Per últim, va anunciar la convocatòria de 300 places més d'oposició per jutges i fiscals, la intenció d'incrementar la plantilla de la fiscalia en 80 places i crear 75 òrgans judicials nous.

Summary: Jutges, fiscals, secretaris i treballadors dels jutjats inicien jornades de mobilitzacions i vagues


La presidenta de la Comunitat de Madrid, Isabel Díaz Ayuso, ha acusat l’executiu de Pedro Sánchez d’actuar sistemàticament contra les peticions del govern autonòmic, sense arguments sòlids. “El govern de la Moncloa sempre decideix en la direcció contrària a allò que demanem. Si haguéssim demanat quedar-nos a la fase 0, ens haurien dit que sí que podíem passar a la 1”, ha afirmat Díaz Ayuso aquest dissabte en roda de premsa. La presidenta s’ha mostrat “profundament preocupada” pel fet que Madrid haurà de continuar al punt inicial del desconfinament, i ha acusat el govern espanyol de tenir els ciutadans “presos i emmordassats” amb les mesures de l’estat d’alarma i l’impediment a accedir a la fase 1.

Summary: Ayuso, sobre el desconfinament: “Si haguéssim demanat quedar-nos a la fase 0, ens haurien dit que podíem passar a la 1”


Fiscalia, Advocacia de l'estat i Generalitat demanaven inicialment 6 anys de presó i 78.000 euros d'indemnització però han rebaixat la pena per les dilacions ACN Barcelona.-Les acusacions i les defenses dels quatre joves acusats de cremar una cafeteria Starbucks prop de la plaça Catalunya de Barcelona en la vaga general del març del 2012 han acordat aquest dimecres penes molt inferiors a les inicialment demanades, que pujaven a sis anys de presó i 78.000 euros en indemnitzacions. Finalment, la fiscalia, la Generalitat i l'Advocacia de l'estat han rebaixat les seves peticions i els quatre joves hauran de pagar un total de 13.300 euros en total entre indemnitzacions i multes.

Summary: Condemnen a 13.300 euros de multa i indemnització els jutjats per la crema de l'Starbucks en la vaga general del 2012


Un home ha mort aquest diumenge al vespre en un incendi d’un habitatge a Sant Pere de Ribes (Garraf). Els Bombers de la Generalitat van rebre poc després de dos quarts de vuit del vespre l’avís d’un incendi en una casa de dues plantes al número 7 del carrer Manuel de Falla al nucli de Roquetes. El foc va afectar una habitació on va cremar un matalàs i algun aparell elèctric i el fum es va escampar per tot l’habitatge i també l’escala. En l’habitació afectada pel foc els Bombers hi van localitzar el cos sense vida d’un home de 33 anys. Fins al lloc s’hi van desplaçar cinc vehicles dels Bombers, que quan van entrar a la casa van constatar que l’incendi ja estava apagat.  Poc després, cap a un quart de nou del vespre, i amb l’incendi totalment extingit, es va desmuntar el dispositiu dels Bombers i la investigació de les causes de l’incendi va quedar a càrrec dels Mossos d’Esquadra, que van mobilitzar fins al lloc dues dotacions. A més dels Bombers i els Mossos, al lloc també hi van treballar efectius de la Policia Local i dues ambulàncies del Sistema d’Emergències Mèdiques (SEM).

Summary: Un home de 33 anys mor en un incendi d’una casa a Sant Pere de Ribes


Brussel·les proposa crear reserves estratègiques a la Unió Europea per a emergències amb 2.000 milions d'euros. El pla de recuperació presentat la setmana passada per la Comissió Europea preveu reforçar la seva capacitat per respondre a crisis com la del coronavirus creant estocs comunitaris d'equipament mèdic, hospitals o helicòpters que es puguin mobilitzar ràpidament. "El sistema que tenim ara depèn exclusivament de la solidaritat dels estats", ha admès l'eurocomissari per a la gestió de crisi Janez Lenarcic. Si bé defensa que el mecanisme de protecció civil de la UE continua sent "rellevant" per desastres naturals puntuals, Lenarcic veu necessari un instrument per a emergències que afectin simultàniament la majoria d'estats. La CE també demana ampliar els seus poders per comprar directament material mèdic i crear un centre europeu de coordinació per a emergències que connecti els centres de crisi estatals. D'aquesta manera, Brussel·les creu que podrà estar "ben equipada" per ajudar els estats quan les seves capacitats es vegin "sobrepassades".

Summary: Brussel·les proposa crear reserves estratègiques per a emergències a la UE amb 2.000 MEUR


L’endemà de les denúncies efectuades pels sindicats Metges de Catalunya, SATSE i CGT sobre el tancament de llits, rebaixa de sous i manca de personal durant l’estiu a l’Hospital Sociosanitari Francolí de Tarragona, la direcció de l’empresa Gestió i Prestació de Serveis de Salut (GiPPS), gestora del centre, ha respost aquest dijous que, com cada mes d’agost, es tanquen 39 llits de l’hospital atesa “la davallada de l’activitat i la necessitat d’emprar aquest període per realitzar tasques de manteniment de les habitacions”. En referència als 42 pacients, que segons els sindicats, esperen una plaça al centre, la direcció ha afirmat en un comunicat que, a dia d’avui, realment són 11 els que es troben en llista d’espera. En aquest sentit, segons les dades facilitades per l’empresa, la llista d’espera compartida -de pacients ingressats a Joan XXIII pendents d’ingrés a altres centres- és només de 21 persones, de les qual sis estan pendents d’ingrés en altres sociosanitaris aliens a GiPSS i, uns altres quatre, són pacients aguts que precisen, per la seva patologia, romandre a planta a l’Hospital Joan XXIII. Els onze restants són els que realment estan en la llista d’espera d’ingrés a l’Hospital Sociosanitari Francolí. D’aquests, vuit són d’UFISS de Geriatria -convalescència i llarga estada- i, els tres restants, són d’UFISS de Cures Pal·liatives. La direcció de GiPPS afirma que, en base a la memòria d’activitat de l’any passat, la mitjana de temps d’espera per ingrés a l’Hospital Sociosanitari Francolí, prèvia valoració d’UFISS de Cures Pal·liatives, és de 0,36 dies des del servei d’Urgències i de 3,3 dies des de planta d’hospitalització de l’Hospital Joan XXIII. D’altra banda, la mitjana de temps d’espera dels pacients que han d’ingressar al Sociosanitari Francolí, prèvia valoració d’UFISS Geriatria, és de 5,12 dies des de plantes d’hospitalització, segons la companyia. Pel que fa a l’atenció d’incidències a l’Hospital Sociosanitari Francolí, GiPPS sosté que “en cap cas ha quedat desatesa cap urgència”. Així, afirma que, de dia, les urgències es cobreixen amb mitjans propis i, durant les nits, festius i caps de setmana, mitjançant un conveni amb l’ICS -Hospital Joan XXIII-.  En referència a la denúncia dels sindicats que, al juliol, es va retallar el sou al 29% de la plantilla, GiPPS ho nega i assegura que la mesura respon a l’aplicació del Decret Llei 3/2010 de la Generalitat de Catalunya del 29 de maig pel qual el salari de 2016 no pot superar la quantitat rebuda en el salari de 2010, un cop descomptat el 5% de l’esmentada quantitat. Aquesta obligació també es recull, afirma GiPPS, en el Conveni SISCAT en vigor en la seva Disposició Addicional Primera. En el comunicat, la direcció afirma que, amb data 6 de juliol, la direcció va emplaçar al Comitè d’Empresa a una reunió celebrada el 15 de juliol per tractar aquesta qüestió. En la mateixa es va traslladar per part de l’empresa als representants que van assistir la forma com s’aplicarà aquest manament i l’impacte que tindrà entre tot el personal de GiPSS.  Posteriorment, en data 22 de juliol, la gerència i personal directiu de GiPSS es va tornar a reunir amb els representants del Comitè d’Empresa i del Sindicat CGT “per tal d’informar-los de la legalitat de la mesura en base a les sentencies favorables del Tribunal Suprem i del Tribunal Superior de Justícia de Catalunya”. El comunicat subratlla que la Direcció de Recursos Humans “es va posar a disposició de tot el personal de l’empresa per tal d’informar i resoldre dubtes al voltant d’aquest fet” i que un total del 50% de la plantilla de GiPSS -aquells que ho van sol·licitar-, se’ls va atendre personalment. Finalment, GiPPS assegura que, al juliol, l’empresa va lliurar als representants dels treballadors una auditoria externa signada per l’interventor. Al seu torn, els sindicats reclamen una auditoria de gestió.

Summary: GiPPS diu que cada any tanca 39 llits del Sociosanitari Francolí per la davallada de l’activitat i per fer manteniment


Un testimoni protegit ha situat un dels processats pels atemptats de Barcelona i Cambrils, Driss Oukabir, a la casa d'Alcanar on els terroristes fabricaven explosius. Es tracta d'un veí que vivia a prop de la casa i que, fins i tot, ha reconegut que es saludava amb un "hola i adeu" amb el terrorista. Fins ara, Oukabir havia reconegut només haver llogat la furgoneta amb la que Younes Abouyaaqoub va atropellar desenes de persones a la Rambla de Barcelona el 17 d'agost però havia negat qualsevol altra implicació amb la cèl·lula terrorista. Ara, aquest testimoni el situa just a la casa des d'on els joves preparaven l'acció i que va volar pels aires mentre manipulaven explosius. També ha reconegut fotogràficament Abouyaaqoub, el conductor de la furgoneta. Aquest dilluns també declara com a testimoni protegit davant del jutge de l'Audiència Nacional Fernando Andreu un cambrer d'un bar de Tona (Osona) que reconeix que el dia abans de l'atemptat va veure Abouyaaqoub i Oukabir.  El jutge de l'Audiència Nacional que investiga els atemptats del 17 d'agost a Barcelona i Cambrils, Fernando Andreu ha citat a declarar aquest matí dos testimonis protegits. Ho faran després que la setmana passada el jutge aixequés parcialment el secret de sumari de la investigació dels fets. Des d'aleshores, són públiques les actuacions principals de la investigació que fan referència a les víctimes mortals i als ferits, i també als membres morts de la cèl·lula terrorista.  Entre la documentació que es fa pública hi ha 21 volums que estan digitalitzats. També hi ha 4 DVD amb imatges dels acusats manipulant explosius i altres que mostren l'atropellament a la Rambla de Barcelona. El jutge permetrà a les parts visualitzar aquests DVD a la Secretaria de l'Audiència Nacional, amb l'expressa prohibició de poder fer cap còpia per evitar-ne la seva difusió. Ara per ara es manté en secret la informació obtinguda en les entrades i registres a domicilis i també les comunicacions telefòniques enregistrades. Testimonis protegits El primer dels testimonis és un veí proper a la casa d'Alcanar on van morir l'imam de Ripoll (suposat cervell de la cèl·lula) i un altre jove. Ha reconegut veure a Oukabir i Abouyaaqoub dins la casa i, fins i tot, haver-se saludat amb el primer dies abans dels atemptats.  Un advocat de l'acusació popular, Antonio Guerrero, afirma que és important el testimoni protegit perquè situa Oukabir a Alcanar i que contradiu el que havia sostingut fins ara.  L'altre testimoni és un cambrer d'un bar de Tona (Osona) que també hauria vist tots dos el dia abans dels atemptats.

Summary: Un testimoni protegit situa Driss Oukabir a la casa d'Alcanar on els terroristes fabricaven els explosius


El Consell Comarcal de la Selva i els alcaldes dels municipis d'aquesta comarca exigeixen a les administracions un enduriment de les condemnes per robatoris i furts. El president de l'ens, Salvador Balliu, ha anunciat que impulsarà "un canvi legislatiu" per tal d'evitar que els lladres "es posin en llibertat al cap d'unes hores" de passar a disposició judicial. Aquesta petició arriba després d'unes setmanes en què s'ha registrat un augment de robatoris a diversos municipis de la Selva. Aquest dimarts a la tarda els alcaldes s'han reunit amb els Mossos d'Esquadra per saber com es pot combatre aquesta onada. En la trobada hi ha assistit el director dels Serveis Territorials d'Interior a Girona, Albert Ballesta, qui ha assegurat un reforç de patrullatge a la comarca, però també ha remarcat la necessitat que tan la policial, com les instàncies judicials vagin "tots a la una". El Consell Comarcal de la Selva i els alcaldes de la comarca exigeixen a les administracions que modifiquin la legislació actual i que endureixin les penes pels casos de robatori a domicilis. El president de l'ens, Salvador Balliu, ha remcarcat que "el problema és que la legislació no ens protegeix". Balliu ha destacat les investigacions i esforços que fan els Mossos d'Esquadra però ha centrat el problema al funcionament de la justícia. "Es fan moltes detencions però la llei és molt flexible" i per això els autors dels robatoris "entren per una porta i surten per l'altra". En aquest sentit, el director dels Serveis Territorials d'Interior a Girona, Albert Ballesta, ha remarcat que de tots els detinguts per robatoris a la Selva "només el 8% ha entrat a presó". La resta, ha quedat en llibertat després de passar a disposició judicial. Per això, Ballesta també s'ha sumat a la reivindicació per aconseguir "un canvi legislatiu". Segons el delegat d'Interior a la demarcació "la llei d'enjudiciament criminal no és àgil a l'hora d'agrupar casos" i això també acaba repercutint que moltes de les penes siguin menors als dos anys i els autors dels fets acabin en llibertat. Per això, els alcaldes demanen que les penes s'equiparin a d'altres països com ara Alemanya, en què Balliu ha recordat que les condemnes són de deu anys per robatoris a l'interior de domicilis. A l'estat espanyol, les penes per aquest delicte són de dos anys. Aquesta  reivindicació ha estat acordada per la majoria d'alcaldes de la comarca després d'una trobada dels representants municipals de la Selva amb els Mossos d'Esquadra i el director dels Serveis Territorials d'Interior de Girona aquest dimarts. Davant de l'augment de robatoris que estan patint diversos municipis de la comarca, els alcaldes van demanar al Consell Comarcal que convoqués una reunió per conèixer de primera mà què està fent la policia per combatre aquests delictes.  Balliu ha destacat que la trobada ha servit per comprovar que els Mossos d'Esquadra estan actuant "bé" i agraeixen la dedicació i els esforços per investigar tots els casos que tenen oberts. Demanen la col·laboració d'altres ajuntaments Salvador Balliu ha assegurat que el Consell Comarcal de la Selva estudiarà "tota la maquinària" necessària per tal que aquest canvi normatiu arribi a ser una realitat. Proposen aprovar mocions als diferents ajuntaments, però també demanen que altres municipis i consells comarcals es sumin a la causa. "La gent ens ha escollit perquè vetllem per la seva seguretat", ha reblat Balliu. Reforç policial per combatre l'onada de robatoris D'altra banda, el director dels Serveis Territorials d'Interior a Girona, Albert Ballesta, ha anunciat que el Departament reforçarà "el patrullatge policial" dels Mossos d'Esquadra. Ballesta ha afirmat que "hi ha la necessitat" d'augmentar els efectius a la comarca per combatre la sensació d'inseguretat que hi ha actualment. De tota manera, Ballesta ha matisat que una vegada hagin disminuït els delictes, tornaran "a la normalització" dels dispositius. En paral·lel, el delegat d'Interior a Girona ha demanat que per combatre el problema, "cal que els altres també facin els deures". Per això ha demanat a les administracions que treballin per tenir "penes més altes i processos més àgils", tal com passa a la resta d'Europa. De fet, Ballesta ha assegurat que en d'altres països aquests delictes es resolen de manera "més contundent" perquè són accions que comporten més anys de presó. Els municipis no poden contractar seguretat privada Una de les preguntes d'alguns dels alcaldes als Mossos d'Esquadra ha estat la possibilitat que els ajuntaments contractin vigilància privada per patrullar pel municipi. L'alcalde de Sils, Martí Nogué, ha detallat que des d'Interior els han comunicat "que no pot ser". Nogué ha detallat que l'única possibilitat que tenen els ajuntaments és la contractació d'agents cívics que, segons Nogué, "fan unes tasques lloables, però no són vigilants de seguretat". D'aquesta manera, Nogué ha volgut desmentir algunes informacions publicades fa uns dies als mitjans de comunicació en què s'anunciava que sis municipis havien contractat seguretat privada per patrullar pel carrer.

Summary: El Consell Comarcal de la Selva demana un enduriment de les penes pels casos de robatoris


L'escola d'aviació EAS Barcelona invertirà prop de mig milió d'euros en la construcció d'un nou hangar a l'aeroport de Sabadell que multiplicarà per tres l'actual superfície d'estacionament d'aeronaus. La nova instal·lació, que s'ubicarà al costat de la nova torre de control, ocuparà una parcel·la de 1.300 m2, dels que es construiran 1.250, més 300 m2 d'oficines distribuïdes en dues plantes. L'hangar allotjarà les 13 aeronaus amb què compta actualment EAS Barcelona, un simulador de vol i es podrà adaptar a futures ampliació de la flota. La porta d'accés, de 5 metres d'alçada i 20 de llum, permetrà una fàcil entrada i sortida dels avions. Les obres, que començaran a finals de juliol, tenen un termini d'execució de tres mesos.

Summary: L'escola d'aviació EAS Barcelona invertirà mig milió d'euros en un nou hangar a l'aeroport de Sabadell


La sala d'admissions del Tribunal Superior de Justícia de Catalunya (TSJC) continuarà deliberant dilluns vinent si admet a tràmit la querella presentada per la Fiscalia Superior de Catalunya contra Neus Lloveras i Miquel Buch. La querella considera que la presidenta de l'Associació de Municipis per la Independència (AMI) i alcaldessa de Vilanova i la Geltrú, Neus Lloveras, i el president de l'Associació Catalana de Municipis (ACM) i alcalde de Premià de Mar, Miquel Buch, són responsables d'"actes inequívocs" de promoció i organització del referèndum de l'1-O. El ministeri públic els acusa dels delictes de desobediència, prevaricació i malversació de fons públics. La sala d'admissions ha estat deliberant aquest divendres sobre l'admissió a tràmit de la querella, però no ha arribat a cap conclusió i seguirà deliberant dilluns vinent.

Summary: El TSJC seguirà deliberant dilluns si admet a tràmit la querella de la Fiscalia contra Lloveras i Buch


Europarlamentaris del Partit Popular Europeu, dels Verds, d'Esquerra Unida- Esquerra Verda, i d'Europa de la Llibertat i la Democràcia visitaran, el dia 8 de febrer, l'Illa de Buda, al delta de l'Ebre on se'ls mostrarà els efectes de la regressió i els problemes del creixement del nivell del mar. A la tarda, a petició de la PDE, es reuniran amb agents socials i experts del territori perquè els traslladin les seves inquietuds i pors davant els plantejaments hidrològics de l'estat espanyol. També serà important la repercussió i participació de la manifestació el dia anterior, el diumenge 7 de febrer, convocada a Amposta. La protesta, per incidir en un missatge en clau europea, tindrà per lema "l'Ebre sense cabals és la mort del Delta" i es confia en la participació de persones d'arreu de Catalunya.

Summary: Sis eurodiputats visitaran el Delta l'endemà de la manifestació del 7F que ha de visualitzar el rebuig social al PHE


La portaveu de JxCat al Congrés, Laura Borràs, creu que ja s'hauria d'haver intentat un govern de concentració després de les eleccions del 21-D. En una entrevista a Catalunya Ràdio, i preguntada pel govern de concentració proposat pel vicepresident Aragonès, Borràs ha assenyalat que ja es va tard i que "naturalment" en les darreres eleccions al Parlament ja s'hauria hagut de pensar en un govern de concentració. "Si ara ho veiem davant les sentències, doncs bé, intentem convertir una situació d'injustícia com una oportunitat per fer-nos més forts", ha apuntat. D'altra banda, i en la mateixa línia que el president, Quim Torra, va apuntar dimarts des de Prada de Conflent, ha fet una crida a la unitat independentista i ha defensat que, si n'hi hagués hagut, no s'hauria produït el pacte amb el PSC a la Diputació de Barcelona. Després que Torra fes en la cloenda de la Universitat Catalana d'Estiu (UCE) una crida a la confrontació, Borràs ha dit que l'Estat ja s'està confrontant amb el Govern i que el que proposa el president és "mantenir aquest embat democràtic de manera cívica i pacífica, perquè la confrontació ja hi és". També ha negat que Torra s'estigui desmarcant del president d'ERC, Oriol Junqueras, que opina que la solució "només pot passar pel diàleg".  Sobre la convocatòria d'eleccions, Borràs ha considerat que qualsevol convocatòria de comicis "separa", perquè es confronten programes i ha qüestionat que s'hagin d'entendre amb ERC "millor" després d'unes eleccions. "No es tracta d'anar a una altra confrontació electoral, alterant majories i fent-nos perdre, potser, el que tenim ara", ha asseverat. Amb tot, ha assenyalat que "hi ha moltes maneres d'actuar junts" i ha rebutjat tractar-se d'adversaris entre els independentistes. De fet, aquesta unitat és clau, per Borràs, perquè no s'imposi "la lògica de partits de la pitjor de les maneres", com considera que s'ha pogut fer amb el pacte de la Diputació de Barcelona, en una aliança entre PSC i JxCat. "No va dependre de mi", s'ha distanciat la portaveu al Congrés. De nou, Borràs s'ha reafirmat en el 'no' a Pedro Sánchez de cara a una segona investidura, ja que considera que ara "no només hi ha 155 raons pel no, sinó que en aquest mes i mig se n'ha pogut afegir alguna més". Borràs ha criticat el paper del president del govern espanyol en funcions per haver descartat la proposta d'Unides Podem. "Rebutjarà el que no sigui votar-lo a ell perquè sí", ha criticat. En ple procés d'endreça de l'espai postconvergent, Borràs ha esquivat respondre quin paper jugarà a JxCat. De fet, ha assegurat que el que ella voldria fer és ser consellera de cultura, com era, i ha explicat que ara és a Madrid perquè li ho va demanar l'expresident Carles Puigdemont i també Jordi Sánchez. "En aquest moment soc aquí, mirant de ser tan útil com sigui possible", ha dit.  També ha reivindicat el paper de Puigdemont, que "treballa incansablement des de l'exili pel reconeixement internacional" del moviment independentista. "Té tots els papers, perquè és la persona que encapçala tot el que va representar el post 1-O, des de l'exili", ha resolt.

Summary: Borràs, sobre un possible govern de concentració: "Ja hi hauria d'haver estat"


L'Ajuntament de Mollerussa, a través de la Regidoria de Benestar Social, Ciutadania i Infància conjuntament amb l'Oficina Jove del Pla d'Urgell, ha participat durant el curs passat, juntament amb set municipis més, en un programa pilot impulsat i finançat per la Direcció General de Joventut amb l'objectiu de prevenir l'abandonament escolar prematur en joves que cursen l'Educació Secundària Obligatòria (ESO). L'experiència, batejada sota el nom 'Enganxa't i continua', ha permès donar servei a una desena de joves del municipi d'entre 12 i 14 anys, 10 en total, derivats a través dels instituts Terres de Ponent i La Salle amb la implicació dels serveis socials de base. La bona acollida tant per part dels beneficiaris com dels centres escolars portarà a repetir el programa el curs vinent però aprofundint encara més en el treball amb les famílies per tal de fer-los més corresponsables de l'escolarització dels seus fills. L'atenció, que en tots els casos ha estat individualitzada a càrrec d'una educadora municipal amb un programa específic de treball per cada cas, s'ha dut a terme al Centre Obert La Banqueta però fora de l'horari habitual d'aquest servei. Els joves que han participat del projecte tenen en comú la desmotivació en els estudis, una baixa autoestima i en alguns casos, dificultats en l'aprenentatge, per la qual cosa acostumen a distorsionar les classes i presenten conductes o faltes de comportament que, en molts dels casos, generen reiterades expulsions dels centres escolars.  A banda de reduir l'abandonament prematur dels estudis, la implantació del programa busca millorar l'èxit educatiu de l'alumnat, potenciar la participació en activitats associatives d'oci i de lleure per reduir les desigualtats entre col·lectius i millorar els vincles entre les famílies, el centre escolar i l'entorn. Així mateix, un dels objectius que es persegueix també és incidir en l'escolarització de les noies adolescents provinents d'altres cultures per garantir que segueixin els estudis durant el període d'escolarització obligatòria.  La valoració del programa ha estat molt positiva pels beneficiaris, un 80% dels quals han considerat a través d'una enquesta que la informació que han treballat a les diferents sessions els ha estat d'utilitat i tenen intenció de posar-la a la pràctica. Així mateix i per tal de posar en comú l'experiència recollida en els 8 municipis participants, Mollerussa acollirà el proper dia 21 una trobada dels tècnics implicats organitzada per l'Agència Catalana de la Joventut.

Summary: Mollerussa participa en un programa pilot per prevenir l'abandonament escolar en joves a l'ESO


El lema del 33è Saló de Llibre Infantil i Juvenil de Catalunya és 'Visca la revolució!', una temàtica que quedarà plasmada en diferents exposicions que es podran veure al certamen que repassaran contes que al llarg de la història han parlat de la revolució ja sigui de forma col·lectiva o individual. Mollerussa acull una nova edició d'aquest punt de trobada de la literatura infantil i juvenil que es crea arreu dels Països Catalans i enguany s'hi podran veure i consultar més de 5.000 llibres d'una vintena d'editorials diferents del 2 al 14 de maig al Teatre l'Amistat. La presidenta del Consell Català del Llibre Infantil i Juvenil (Clijcat), Anna Maria Macià, ha destacat la ''il·lusió'' que es respira entre el sector, símptoma d'una ''recuperació'' que ha costat de veure en la literatura adreçada als més petits, i que s'ha pogut constatar a la recent Fira de Bolonya. La 33ena edició del Saló del Llibre Infantil i Juvenil de Catalunya, que des del 2002 se celebra de forma ininterrompuda a Mollerussa, aplegarà uns 5.000 volums d'una vintena de segells editorials, entre els quals destaquen dues novetats: la presència per primer cop d'una editorial de fora de Catalunya, l'aragonesa Cosquillas, així com també la d'Album Il·lustrat, un segell de diverses editorials que s'han unificat per potenciar el món de l'àlbum il·lustrat. D'altra banda, a més de l'exposició monogràfica, el saló comptarà amb sis mostres més entre les que destaquen la titulada 'Vermell de censura', un recull de llibres censurats o prohibits que s'han convertit en veus perpètues de llibertat i 'Pipi Langstrump il·lustrada', una mostra en la que trenta il·lustradors alumnes de l'Escola de la Dona de la Diputació de Barcelona, coordinats per Ignasi Blanch, mostren la seva particular visió del clàssic de l'escriptora sueca Astrid Londgren, que va veure la llum fa 72 anys.  Il·lustradors i escriptors explicaran la seva feina a 3.500 escolars que ja han concertat visita A banda de les exposicions, sis autors participaran en aquesta edició del saló per oferir als més de 3.500 estudiants que han concertat visita a través dels seus centre educatius. Podran conèixer de primera mà la feina que fan els il·lustradors Mercè Canals i Ignasi Blanch i els escriptors Jaume Copons, Àngel Burgas, Joan Antoni Martín Piñol i Elisenda Roca. A més, també s'ha previst sessions de contes per acollir les visites guiades de l'alumnat de les escoles bressol i educació infantil de P-3 a P-5. El saló es complementarà amb una vintena d'activitats adreçades al públic familiar en cap de setmana i també al professional. L'any passat van ser unes 14.000 persones les que van visitar el saló, xifra que va suposar un 16% més que l'edició anterior. Pel que fa a la Jornada Pedagògica organitzada pel Departament d'Ensenyament que es fa aprofitant el Saló, enguany estarà dedicada als educadors de les llars d'infants i educació infantil. L'alcalde de  Mollerussa, Marc Solsona, ha agraït la confiança del ClijCat perquè la ciutat sigui per quinzena edició consecutiva seu del saló, ja que la ''posiciona molt bé en el món de la literatura infantil i juvenil''. La inauguració tindrà lloc el dimarts 2 de maig i comptarà amb l'assistència del diputat de Junts pel Sí Lluís Llach que ha estat convidat especialment aprofitant el lema del Saló relacionat amb la revolta.

Summary: 'Visca la revolució!', lema del 33è Saló de Llibre Infantil i Juvenil de Catalunya


El jutjat del Penal número 25 de Barcelona obre aquest dilluns vista oral contra l'activista Tamara Carrasco. A finals de gener d'aquest any la fiscalia feia pública la seva petició de pena, concretament de set mesos de presó i inhabilitació especial per l'exercici del dret de sufragi durant la condemna. El ministeri públic considera que Carrasco va cometre un delicte d'incitació de desordres públics i acusa l'activista d'haver enviat un missatge de veu a través de WhatsApp on "impartia directrius per accions reivindicatives dels CDR durant la Setmana Santa del 2018".  El ministeri públic considera constatat que la nit del 26 i la jornada del 27 de març una "multitud de persones indeterminada" va fer actes per "pertorbar la convivència i el normal desenvolupament". També destaca que el missatge de veu constitueix un delicte de distribució o difusió pública d'una consigna que incita a la comissió d'un delicte de desordres públics. Tamara Carrasco va ser detinguda l'abril del 2018 i inicialment va ser investigada per l'Audiència Nacional per rebel·lió i terrorisme. El novembre del mateix any el magistrat de l'Audiència Nacional Diego De Egea decidia enviar el cas als jutjats catalans per un delicte de desordres públics. Tot i això, va mantenir sobre Carrasco l'obligació d'estar confinada al seu municipi. Sis mesos més tard, l'Audiència de Barcelona va acordar que fos el jutjat d'instrucció número 24 de Barcelona i no el jutjat d'instrucció número 1 de Gavà qui es fes càrrec de la causa contra Carrasco. A finals de maig del 2019, després de més d'un any, el jutjat d'instrucció número 24 de Barcelona ordenava l'aixecament del confinament de Carrasco.

Summary: La causa contra Tamara Carrasco arriba a judici


El conseller de la Presidència, Jordi Turull, ha ordenat que els agents de la Guàrdia Civil vestits de paisà no entrin físicament al Palau de la Generalitat i s'esperin en una sala que hi ha a l'entrada, a la zona de les cotxeres. Segons han explicat fonts del Govern, la Guàrdia Civil ha requerit per ordre del Tribunal Superior de Justícia de Catalunya (TSJC) informació relacionada amb el llibre de visites i la llista de personal administratiu que tenia Gordó com a secretari del Govern entre el 2011 i el 2013. Tot plegat arran de la investigació del TSJC pel cas 3% sobre el suposat pagament de comissions irregulars a canvi d'adjudicacions d'obra pública. Davant del Palau de la Generalitat es manté l'expectació mediàtica amb una desena de càmeres de televisió i fotògrafs. Les mateixes fonts del Govern asseguren que es donarà a la Guàrdia Civil la informació que requereixin.  Segons ha informat el TSJC, el magistrat instructor de la peça separada contra Gordó pel 'cas 3%', Carlos Ramos, ha ordenat diverses diligències encaminades a la sol·licitud d'informació. El magistrat ha oficiat la Guàrdia Civil per sol·licitar aquesta informació al Parlament, al Palau de la Generalitat, al Departament de Justícia i al CTTI. A més de la Guàrdia Civil, en algunes d'aquestes institucions s'hi ha pogut veure el fiscal anticorrupció José Grinda. Aquesta peça separada està sota secret de sumari.

Summary: Turull ordena que la Guàrdia Civil no entri al Palau de la Generalitat i s'esperi en una sala de l'entrada


El Sistema d'Emergències Mèdiques (SEM) va atendre dilluns al vespre 32 persones per inhalació de fum lleu en l'incendi de l'hospital de Sant Boi de Llobregat, a més del ferit crític. Aquest últim va ser evacuat a l'hospital Vall d'Hebron, on segueix en el mateix estat, han explicat a l'ACN fonts del centre. Els Bombers van rebre l'avís a les 20.45 hores d'un foc en una de les habitacions de la cinquena planta de l'hospital de Sant Boi. L'incendi, inicialment sufocat per un dels treballadors, va afectar completament una habitació, i el fum va inundar completament l'ala B de la planta, que té tres ales. 16 dotacions dels Bombers hi van treballar i van extingir el foc a les 21.10. Després van ventilar la planta amb un electroventilador. Els Bombers també van gestionar el moviment de pacients i treballadors cap a zones ventilades i lliures de fum. La resta de plantes no van patir danys a causa de l'incendi, i no va ser necessari evacuar-les.

Summary: Segueix crític el ferit en l'incendi de l'hospital de Sant Boi, on el SEM va atendre 32 persones per inhalació de fum


"Els nostres presos estan predisposats a anar a les llistes". Així de contundent s'ha expressat la portaveu adjunta de JxCat al Parlament Gemma Geis, en declaracions a TV3, aquest divendres al migdia. Geis ha insistit que els líders independentistes empresonats haurien d'estar en llibertat. Cal recordar que ahir mateix la portaveu de JxCat al Congrés, Laura Borràs, va opinar que "seria millor" que els polítics presos no formessin part de la llista al 10-N ja que "estaran a punt de ser inhabilitats". Tot i això, va matisar que cal respectar l'opinió dels tres implicats -Jordi Sànchez, Josep Rull i Jordi Turull-, ja que encara no ha anat a Lledoners a parlar-ne.

Summary: Geis (JxCat): "Els nostres presos estan predisposats a anar a les llistes"


Els Mossos d'Esquadra van detenir el 22 de novembre un home i una dona de 27 i 28 anys respectivament, nacionalitat marroquina i veïns de Tàrrega, que suposadament traficaven amb cocaïna a Agramunt (Urgell). La policia portava unes setmanes investigant mitjançant la Unitat de Cervera i a banda d'incrementar la presència preventiva de patrulles al municipi, també es va iniciar un servei de vigilància no uniformada que va permetre detectar els suposats traficants. Pels volts de les cinc de la tarda de dimarts passat, mossos de paisà van localitzar a la carretera C-14, a Agramunt, un cotxe ocupat pels sospitosos. Els agents els van localitzar dues bossetes amb un total de 26,5 grams de cocaïna valorats en uns 1.500 euros. tot apunta que anaven a distribuir-la entre consumidors de la localitat. Les dos persones van quedar detingudes per la seva suposada relació amb un delicte contra la salut pública i el seu vehicle immobilitzat en dependències policials. Els dos detinguts van passar ahir dijous a disposició del jutjat d'instrucció en funcions de guàrdia de Balaguer.

Summary: Dos detinguts per traficar amb cocaïna a Agramunt